Glo en bly gesond | SARIE
Glo en bly gesond	deur Lydia van der Merwe
"Ek het sowat drie jaar gelede 'n groot verlies gehad. Ek was emosioneel platgeslaan,my immuunstelsel kapot.Ek was besig om te sterf.
"Om antwoorde te vind het ek met kruie geëksperimenteer, wat die bewussyn verander. Op een van my 'reise' het ek my Siel ervaar. Ek het besef ek is nie my kop, lyf, naam, geslag, verlede, toekoms, vaardighede, opvoeding, loopbaan, godsdiens of MIV-infeksie nie. Ek ís eenvoudig net. Skielik het dit nie saak gemaak of ek lewe of dood is nie – en my immuniteit het boedel oorgegee.
"Ek weet ek het 'n siekte wat potensieel lewensgevaarlik is. My begrafnisrede is geskryf. Maar ek het ook planne om my huis te verbeter. Ek het vir die ergste beplan – maar het doelwitte vir die toekoms. Wat glo jý? Gee dit jou vreugde en vrede? Ek hou nét aan sulke oortuigings vas. My gunsteling is: God het my lief."
Selfs die mediese wêreld verander … Jy bestudeer die dokter se voorskrif:Mediteer elke dag. Besoek ou vriende. Lees spirituele boeke. Hoe nou? Want 'n geneesheer konsentreer mos op jou lyf. Hy/sy het niks uit te waai met wat jy glo nie. Maar die kurrikulumvan talle buitelandse mediese skole sluit deesdae ook spirituele geneeskunde in. Want navorsing stapel op: As jy spiritueel/godsdienstig is, kan dit baie chroniese toestande afweer.
Soos hoë bloeddruk en hartsiektes. Jy kan vinniger ná 'n operasie herstel. En méér … Dis nie nuut nie.
Spirituele leiers se "pligte" het duisende jare lank ook dié van geneser ingesluit. Die mediese wetenskap het egter in die negentiende eeu van spiritualiteit losgebreek – en die kloof het gou wyd gegaap. Nou swaai die pendulum.
Spiritualiteit? Dis nie noodwendig sinoniem met godsdienstigheid nie. Dis wel die geloof in iets groters as jyself. Dat die lewe 'n hoër doel het waarby jy inpas – en dat alles fyn beplan is. Só verduidelik Hantie Olivier van Roodepoort, wat wyd oor spiritualiteit lees.